หุ้นเช้า22ก.พ.ปิดร่วง7.71จุด
ดัชนีหุ้นช่วงเช้า22ก.พ.ปิดที่ระดับ 987.96 จุด ลดลง 7.71 จุด(-0.77%)มูลค่าการซื้อขาย 14,348.68 ล้านบาท เหตุรุนแรงตะวันออกกลางกดดันภูมิภาค
22 ก.พ. 2554

ดัชนีหุ้นช่วงเช้า22ก.พ.ปิดที่ระดับ 987.96 จุด ลดลง 7.71 จุด(-0.77%)มูลค่าการซื้อขาย 14,348.68 ล้านบาท เหตุรุนแรงตะวันออกกลางกดดันภูมิภาค
นักวิเคราะห์ฯเผยตลาดหุ้นไทยปิดภาคเช้าในแดนลบ ทิศทางเดียวกับตลาดภูมิภาคส่วนใหญ่ รวมทั้งตลาดหุ้นยุโรป โดยตลาดฯยังเป็นห่วงสถานการณ์ตะวันออกกลางที่เกิดความรุนแรงในลิเบียและลุกลามไปยังประเทศอื่น ขณะที่ราคาน้ำมันปรับเพิ่มขึ้นกดดันปัญหาเงินเฟ้อในภูมิภาค แนะ Take profit ป้องกันความเสี่ยง บ่ายตลาดแกว่งในแดนลบต่อ พร้อมให้แนวรับ 980 จุด ดและแนวต้าน 995 จุด
ตลาดหลักทรัพย์ปิดตลาดช่วงเช้าวันนี้ที่ระดับ 987.69 จุด ลดลง 7.71 จุด ( -0.77%)มูลค่าการซื้อขาย 14,348.68 ล้านบาท 
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนลบ ตลอดช่วงเช้า โดยแตะจุดสูงสุดของช่วงเช้าที่ 989.82   จุด และแตะจุดต่ำสุดของช่วงเช้าที่ระดับ 984.16 จุด 
นายสมชาย เอนกทวีผล ผู้อำนวยการฝ่ายวิจัยหลักทรัพย์ บล.ฟินันเซีย ไซรัส กล่าวว่า ตลาดหุ้นในช่วงเช้าปรับลดลง ซึ่งเป็นไปตามที่คาดการณ์ โดยการปรับลดลงเป็นไปในทิศทางเดียวกับตลาดหุ้นในภูมิภาคเอเชียที่ส่วนใหญ่อยู่ในแดนลบ เนื่องจากได้รับปัจจัยกดดันจากสถานการณ์ความรุนแรงตะวันออกกลางที่ลุกลามไปยังประเทศอื่น กดดันการเคลื่อนไหวของดัชนีทั้งในตลาดยุโรป รวมทั้งตลาดหุ้นในภูมิภาคเอเชีย และตลาดหุ้นไทย ขณะที่ผสมโรงจากความกังวลอัตราเงินเฟ้อในภูมิภาคที่อาจจะเพิ่มขึ้นภายใต้ราคาน้ำมันที่ปรับถีบตัวสูงขึ้น 
อย่างไรก็ตาม การเคลื่อนไหวของตลาดหุ้นในช่วงนี้ยังคงผันผวนในแดนลบ และเชื่อว่ายังเห็นการ Take profit จนกว่าสถานการณ์จะคลี่คลาย ขณะที่ Fund flow ก็ยังคงปรับพอร์ต เพราะในช่วงสัปดาห์ก่อน ตลาดปรับตัวเพิ่มขึ้น 40-50% ถือเป็นเรื่องปกติ
สำหรับตลาดในช่วงบ่ายคาดว่าจะแกว่งตัวในแดนลบ ลักษณะทรงตัว แนะขายทำกำไรออกไปก่อน พร้อมให้แนวรับ 980 จุดและแนวต้าน 995 จุด 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่         
CPF     มูลค่าการซื้อขาย 1,733.39 ล้านบาท ปิดที่  23.70 บาท เพิ่มขึ้น 0.70  บาท  
PTTEP   มูลค่าการซื้อขาย 1,023.79 ล้านบาท ปิดที่ 175.50 บาท เพิ่มขึ้น 2.00  บาท
PTTCH   มูลค่าการซื้อขาย   977.02 ล้านบาท ปิดที่ 151.50 บาท ลดลง  2.50  บาท   
PTT     มูลค่าการซื้อขาย   689.31 ล้านบาท ปิดที่ 331.00 บาท ไม่เปลี่ยนแปลง 
BANPU   มูลค่าการซื้อขาย   650.97 ล้านบาท ปิดที่ 760.00 บาท ลดลง  8.00  บาท